Vahur Luhtsalu

Vahur Luhtsalu (sündinud 26. novembril 1972 Tallinnas) on eesti tšellist, muusikapedagoog, dirigent ja publitsist.
Haridus.
Ta on õppinud Tallinna 21. Koolis Lydia Rahula muusikaklassis. Hiljem sai temast hinnatud tšellisti ja pedagoogi Lembi Metsa õpilane, kelle juhendamisel lõpetas ka Georg Otsa nimelise Tallinna Muusikakooli. Seejärel siirdus õppima Ferenc Liszti Muusikaakadeemiasse Budapestis, tuntud ungari ja vene tšellistide Antal Frissi, Natalja Gutmani õpilase, professor käe alla. Ülikooliõpingute ajal ja hiljemgi on teda juhendanud mitmed väljapaistvad muusikud, teiste seas dirigendid Andras Ligeti ja Sigmund Thorp, Bartóki kvarteti tšellist ja Budapest Strings (Budapesti Vonosok) kunstiline juht Karoly Botvay, Kodály kvarteti tšellist Janos Devich, Bartóki kvarteti violist Geza Nemeth, Tatrai kvarteti viiuldaja Istvan Varkonyi, pianistid Marta Gulyas, Philip Moll, Vilma Mallene ja Ada Kuuseoks. Ta on võtnud osa ka selliste tunnustatud tšellistide nagu Csaba Onczay (Ferenc Liszti Muusikaakadeemia, Budapest, Ungari), Uzi Wieseli (Jeruusalemma Muusika- ja Tantsuakadeemia, Iisrael), Peeter Paemurru (Eesti Muusika- ja Teatriakadeemia) ja Siegfried Panki (Muusika- ja Teatriülikool "Felix Mendelssohn Bartholdy" Leipzig, Saksamaa) meistriklassidest ja -kursustest.
Tegevus muusikuna.
Vahur Luhtsalu tähelepanu keskpunktis on olnud eeskätt klassikaline, aga ka kaasaegne kammer- ja orkestrimuusika. Ta on ette kandnud ja salvestanud Bachi, Beethoveni, Brahmsi, Bridge, Dohnányi, Fauré, Glazunovi, Kodály, Rahmaninovi, Šostakovitši ja paljude teiste heliloojate loomingut tšellole ja klaverile koostöös pianist Andres Paasiga. 
Tema partneriteks on olnud viiuldajad Maano Männi, Peter Somogyi, Amelia Tionanda, Leho Ugandi, Lidya Evania Lukito, Danny Robertus, Katrin Nachtigall, Therese Wirakesuma, vioolamängijad Balazs Toth, Taavi Nachtigall, tšellistid Pärt Tarvas, Kristjan Saar ja Lembi Mets, pianistid Ananda Sukarlan, Ayke Agus, Amelia Santoso, Michaela Sutejo, Vladima Jeremjan, džässpianistid Taavi Kerikmäe, Glen Dauna, vokalistid Artidewi, Gabriel Harvianto, Mariska Setiawan, Widhawan Aryo Pradhita, akordionistid Jaak Lutsoja ja Andreas Arianto, Eesti kromaatilise kandle interpreet Kristi Mühling, dirigendid Andras Ligeti, Gevorg Sargsyan, Wishnu Dewanta, Tõnu Kaljuste, Nikolai Aleksejev, Arvo Volmer, Olari Elts, Anu Tali, Tomislav Dimov, Nathania Karina, Ed Van Ness, Andrus Kallastu ja Purwacaraka. 
Ta on teinud koostööd paljude kaasaegsete heliloojatega, olles üks mitmete Arvo Pärdi, Anti Marguste, Ananda Sukarlani, Wishnu Dewanta, Wilbert J. Deil, Chikita Amanda jt teoste esmaesitajaid ja salvestajaid. Ta on olnud külalisesineja paljudel kontsertidel, suveüritustel ja muusikafestivalidel ning on korduvalt üles astunud Kuressaare Kammermuusikapäevadel Saaremaal. Ta on esinenud ligikaudu 20 riigis ja on töötanud Budapesti Operetiteatris (1993–1994) tšellorühma kontsertmeistrina, Eesti Riiklikus Sümfooniaorkestris (1997–2002) orkestrandina ja osalenud erinevatel aegadel Budapesti Operetiteatri orkestri, Ferenc Liszti Muusikaakadeemia sümfooniaorkestri, , Borusan Istanbul Philharmonic Orchestra ja Jayakarta Symphony Orchestra (JSO) muusikaprojektides ja kontsertreisidel. Luhtsalu on olnud UPH (Universitas Pelita Harapan) sümfooniaorkestri abi- ja peadirigent, külalisdirigent ja kunstiline juht mitme orkestri ja ansambli ees (Camerata Indonesia, Lippo Village Soloists).
Pedagoogitegevus.
Luhtsalu on juhendanud kammeransambleid Georg Otsa nimelises Tallinna Muusikakoolis (1997–2002) ja töötanud õppejõuna UPH konservatooriumis (Universitas Pelita Harapan Conservatory of Music, 2016–2020), kus õpetas tšellot, kammermuusikat, keelpillikvartetti, keelpillipedagoogikat ja viis läbi orkestripraktikat. On olnud tšello- ja ansamblimängu instruktor Tanglewoodi Muusikakoolis. Tema juhendamisel on toimunud mitmeid tšello, keelpillide ja dirigeerimise meistrikursuseid, täienduskoolitusi, eeskätt Indoneesias ja Singapuris. 
Ta on osalenud kohtunikuna Kagu-Aasia koolidevahelise ühenduse IASAS ("Interscholastic Association of Southeast Asia Schools") muusikakokkutulekul Jakartas 2017. aastal ja tšellomängu arstina (ingl. k. "cello clinician") Singapuri rahvusvahelisel keelpillikonverentsil 2018. aastal. 
Tema käe all on omandanud muusiku- ja pedagoogitöö oskusi mitmed muusikud, keelpillimängijaid, teiste seas viiuldajad Lidya Evania Lukito, Felicia Amadea, džässviiuldaja Ingrid Hagel, "viola d'amore" interpreet Talvi Nurgamaa, tšellistid Levi-Danel Mägila, Heidi Imanda Cahyadi, Rachman Noor, Jonathan Wiliam Abraham ja dirigent Eugenius Vivaldy Pranowo. 
Noppeid kontsertide arvustustest.
"“Tõeliseks elamuseks kujunes Vahur Luhtsalu ja Andres Paasi koosmusitseerimine. /…/ Luhtsalu ja Paas sulasid imetlusväärselt ansamb­lisse. Nende mängus oli ehtsat tundeintensiivsust, tehnilist üleolekut ja rikast kõlaamplituudi.”" – Kristel Pappel, Eesti muusikateadlane ja teatrikriitik, (“Stiilipuhast kammermuusikat Kuressaares”, Sirp, nr. 33, 29 august 1997)
""Silmapaistvalt hea ansamblitunnetus, ühine muusikaline vereringe ja professionaalne stabiilsus on selle ansambli firmamärgid.”" – Maarja Kasema, muusikakriitik (“Kuressaares kohtusid süvamuusikagurmaanid”, Sõnumileht: SL, nr. 211, 18 august 1998)
"“Duo Luhtsalu – Paas ei jäta ükskõikseks. /… / Haarav on aga nende mängu nooruslik kirg ja mehine tulisus. “Torm ja tung” on praegu duo valdkond. Fraasi maskuliinne jõulisus, mastaapne vormikujundus on omadused, mille osas ansambel on jõudnud kõrgele järjele.”" – Lembi Mets, tšellist (“Torm ja tung”, Sirp, nr. 16, 23. aprill 1999)
Ajakirjanduslik tegevus.
Vahur Luhtsalu on enam kui 100 kirjutise autor; tema peamiselt päevakajalisi artikleid, esseid ning kontserdi- ja kultuuriürituste arvustusi on ilmunud ajakirjandusväljaannetes Postimees, Sirp, Uued Uudised, Õhtuleht, Eesti Ekspress, Lääne Elu, Delfi, The Strad ja The Jakarta Post.